b'\n_START_ARTICLE_\nFriderik Kralj\n_START_SECTION_\n\xc5\xbdivljenje\n_START_PARAGRAPH_\nKralj se je rodil kot \xc5\xa1esti, najmlaj\xc5\xa1i otrok v vini\xc4\x8darski dru\xc5\xbeini. Leta 1905 se je dru\xc5\xbeila preselila v vas Mur\xc5\xa1\xc4\x8dak._NEWLINE_Leta 1918 se ni odzval na nabor avstro-ogrskih oboro\xc5\xbeenih sil, toda novembra istega leta se je pridru\xc5\xbeil Slovenski vojski in postal vojak 11. \xc4\x8dete Mariborskega pehotnega polka._NEWLINE_Sprva se je boril pri Radencih, nato pa v sestavi Labotskega odreda na Koro\xc5\xa1kem, kjer je bil tudi parkrat ranjen. Po hitrem okrevanjem (odrekel se je bolni\xc5\xa1kemu dopustu) se je jeseni 1919 vrnil nazaj v enoto._NEWLINE_Zaradi izjemnega rokopisa in natan\xc4\x8dnosti je postal \xc4\x8detni pisar. Njegov poveljnik, poro\xc4\x8dnik Vladimir Vauhnik, ga je prepri\xc4\x8dal, da postane poklicni vojak._NEWLINE_Leta 1920 je vstopil v pod\xc4\x8dastni\xc5\xa1ko \xc5\xa1olo v Zagrebu, ki jo je kon\xc4\x8dal in postal sodelavec kartografskega oddelka Vojnogeografskega in\xc5\xa1tituta vojske Kraljevine Jugoslavije v Beogradu._NEWLINE_Po premestitvi v Kru\xc5\xa1evac in nato v Debar je leta 1938 prispel v Maribor, kjer je postal pomo\xc4\x8dnik blagajnika v \xc5\xa1tabu polka._NEWLINE_Leta 1943 se je pridru\xc5\xbeil NOB in bil borec Ljubljanske brigade._NEWLINE_Zaradi diagnoze kostne tuberkuloze so ga leta 1948 pred\xc4\x8dastno upokojili, saj niso pri\xc4\x8dakovali ozdravitve._NEWLINE_V SFRJ Kralj ni imel priznanega statusa Maistrovega borca, saj je zamudil prijavni rok za ureditev statusa. Toda po zaslugi zgodovinarja Lojzeta Peni\xc4\x8da, ki je na\xc5\xa1el njegovo ime na nem\xc5\xa1kem\xc2\xa0\xc2\xbbseznamu nem\xc5\xa1kemu rajhu nevarnih Maistrovih borcev\xc2\xab, tako da je po osamosvojitvi Slovenije leta 1991 dobil status in s tem denarno pomo\xc4\x8d._NEWLINE_Umrl je 29. decembra 1999. Pokopali so ga na pobre\xc5\xa1kem pokopali\xc5\xa1\xc4\x8du v Mariboru, blizu groba generala Maistra.'